# OLVASÓLECKE VI

# Alapismeretek a birtok megszűnéséről

Prof. Dr. Jakab Éva

egyetemi tanár

Időigénye: 25 perc

***Alapfogalmak, definíciók***

*civilus possessio, civiljogi birtok:* olyan tényleges hatalom a dolog felett, amelyhez joghatások járulnak.

*birlalat (detentio* vagy *naturális possessio*): joghatás nélküli tényleges hatalom a dolog felett, amit modern elnevezéssel bírlalatnak hívunk.

*birtok (possessio)*: egy dolog feletti tényleges hatalom. A tulajdon jogkérdés, a birtok ténykérdés, más szóval a tulajdon jogi hatalom, a birtok tényleges hatalom egy dolog felett.

*birtok alkotóelemei*: animus possidendi, a birtoklási akarat (röviden animus) és a corpus possessionis, a testi ráhatás lehetősége (röviden corpus). Animus és corpus nélkül nincs birtoklás, a kettőnek együttesen kell fennforognia.

*birtoklás alapelvei*:

a) birtokolni csak testi dolgot lehet (possideri possunt quae sunt corporalia);

b) többen egy időben ugyanazt a dolgot egymást kizáróan nem birtokolhatják (plures eandem rem in solidum possidere non possunt);

c) a dolog határozatlan részét birtokolni nem lehet (incertam partem rei possidere nemo potest).

*birtokjogok*: a civiljogi birtokhoz (civilis possessio) joghatások fűződnek, mégpedig a bírói birtokvédelem és a tulajdonkeletkeztető hatás.

*birlalat (detentio)*: joghatás nélküli birtokhelyzet, amit modern elnevezéssel birlalatnak hívunk (naturális possessio).

***Törzsanyag – kitekintés***

## A naturalis possessio megszűnése

A tényleges hatalom (bírlalat) mindaddig fennmarad, míg valamelyik eleme (animus vagy corpus) véglegesen meg nem szűnik.

Valamelyik elem ideiglenes megszűnése nem vezet a naturalis possessio automatikus megszűnéséhez.

Ha mindkét elem, vagy valamelyik elem véglegesen megszűnik, megszűnik a naturalis possessio.

a) Animo et corpore -- mindkét elem együttes megszűnése. Pl. ha a dolgot másra ruházzák át, ha a birtokos a dolgot derelinkválja (szándékosan elhagyja).

b) Solo animo szűnik meg a birtok, ha a birtoklási akarat véglegesen megszűnik. Ez csak akkor lehetséges, ha a birtokos és a dolog közötti kapcsolat laza, ilyenkor a puszta akarati tényező önmagában megszünteti a birtokot.

c) *Solo corpore* megszűnik a birtok, ha a testi ráhatás lehetősége megszűnik; a tényleges hatalom elveszik a dolog felett.

## Civilis possessio megszűnése

Automatikusan - a naturalis possessio megszűnése maga után vonja a birtokjogok megszűnését.

Kivételesen a naturalis possessio fennforgása ellenére is megszűnhet a birtokjog.

Erre az abszolút detentio két esetében kerülhet sor:

* ha a birtokló jogképtelenné válik (szabad ember rabszolga lesz),
* a birtoklás tárgyát képező dolog forgalomképtelenné válik

Továbbá akkor, ha a causa possessonis helyébe causa detentionis lép (a constitutum possessorium esete az eladó szemszögéből nézve).

***Molnár-Jakab, Római jog, 189-190. oldal.***

## Jogesetek

***Mikor szűnik meg a birtok – jogellenes támadás esetén (***D. 41. 2. 3. 8 Paulus)

Ha valaki jelenti a tulajdonosnak, hogy a házát elfoglalták a rablók, és a tulajdonos félelmében nem tér vissza, akkor az az általános vélemény, hogy elvesztette a birtokát.

De ha a rabszolga vagy a bérlő, akin keresztül én corpore birtokoltam, meghal vagy elköltözik, fenntartom pusztán animo a birtokomat.

Jelen tananyag a Szegedi Tudományegyetemen készült az Európai Unió támogatásával. Projekt azonosító: EFOP-3.4.3-16-2016-00014

